钦定古今图书集成/明伦汇编/氏族典/第065卷 > 《廖用贤尚友录》 > 虞卿
## 钦定古今图书集成/明伦汇编/氏族典/第065卷 > 《廖用贤尚友录》 > 虞卿

按《史记虞卿传》：“虞卿者，游说之士也，蹑𫏋担簦，说赵
孝成王，一见赐黄金百镒，白璧一双，再见为赵上卿，
故号为虞卿。”秦赵战于长平，赵不胜，楼昌言媾。虞卿
曰：“王发使出重宝以附楚、魏，楚、魏必内吾使赵使入
楚、魏，秦必疑天下之合从，且必恐。如此则媾乃可为
也。”赵王不听，秦不肯媾，长平大败，遂围邯郸。秦既解
邯郸围，而赵王入朝，使赵郝约事于秦，割六县而媾。
虞卿闻之，往见王曰：“王以六城赂齐，并力西击秦。齐、
赵之深仇可以报，而示天下有能为也。王以此发声，
兵未窥于境，臣见秦之重赂至赵，而反媾于王也。”王
曰：“善。”使虞卿东见齐王，与之谋秦。虞卿未返，秦使者已在赵矣。于是封虞卿以一城居。顷之，而魏请为从。
赵孝成王召虞卿谋，虞卿曰：“从便。”乃合魏为从。虞卿
既以魏齐之故，不重万户侯卿相之印，与魏齐间行，
卒去赵，困于梁。魏齐已死，不得意，乃著书，上采《春秋》，
下观近世，曰《节义》《称号》《揣摩》《政谋》，凡八篇，以刺讥国
家得失，世传之曰《虞氏春秋》。